ai4bharat/Pralekha huggingface dataset:
உள்துறை அமைச்சகம்
அசாம் ஒப்பந்தத்தின் பிரிவு 6-ஐ செயல்படுத்திட உயர்மட்ட குழுவினை ஏற்படுத்திட மத்திய அமைச்சரவை ஒப்புதல். போடாக்களின் பல்வேறு நீண்டகால கோரிக்கைகளுக்கு ஒப்புதல் அளிக்கப்பட்டது
பிரதமர் திரு.நரேந்திர மோடி தலைமையில் இன்று கூடிய மத்திய அமைச்சரவை, 2003, தீர்வு உடன்படிக்கையில் தெரிவிக்கப்பட்டுள்ள நடவடிக்கைகள் மற்றும் அசாம் ஒப்பந்தத்தின் பிரிவு 6-ஐ செயல்படுத்திடவும் மற்றும் போடோ சமூகத்தின் இதர பிரச்சினைகள் தொடர்பாகவும் உயர்மட்ட அளவிலான குழுவினை அமைத்திட ஒப்புதல் அளித்தது.
1979-1985 வரை நடைபெற்ற அசாம் போராட்டத்திற்கு பின்பாக, 1985, ஆகஸ்ட், 15 அன்று அசாம் ஒப்பந்தம் கையெழுத்தானது. அசாம் ஒப்பந்தத்தின் பிரிவு 6-ல், அசாம் மக்களின் கலாச்சார, சமூக, மொழி அடையாளம் மற்றும் பாரம்பரியம் ஆகியவற்றுக்கு பாதுகாப்பு அளித்திடவும் மற்றும் ஊக்குவிக்கவும் உரிய அரசியலமைப்பு, சட்டமன்ற மற்றும் நிர்வாக பாதுகாப்பு வழங்கிட வேண்டும் என கூறப்பட்டுள்ளது.
இருப்பினும், ஒப்பந்தம் கையெழுத்திடப்பட்டு 35 ஆண்டுகள் ஆகியும், அசாம் ஒப்பந்தத்தின் பிரிவு-6 முழுமையாக செயல்படுத்தப்படவில்லை. ஆகையால், மத்திய அமைச்சரவை, அசாம் ஒப்பந்தம், பிரிவு 6-ல் கூறப்பட்டுள்ளவாறு அரசியலமைப்பு, சட்டமன்ற மற்றும் நிர்வாக பாதுகாப்புகள் குறித்து பரிந்துரைக்க உயர்மட்ட அளவிலான குழுவினை ஏற்படுத்துவதற்கு ஒப்புதல் வழங்கியது. அசாம் ஒப்பந்தம், பிரிவு 6-ஐ செயல்படுத்துவதற்காக 1985 முதல் மேற்கொள்ளப்பட்ட நடவடிக்கைகளின் செயல்திறன்கள் குறித்து இக்குழு ஆராயும். இக்குழு அனைத்து தரப்பினரிடமும் கலந்துரையாடி, அசாம் சட்டமன்ற பேரவை மற்றும் உள்ளாட்சி அமைப்புகளில் அசாம் மக்களுக்கு தேவையான இட ஒதுக்கீடு குறித்து மதிப்பீடு செய்யும். அசாமிஸ் மற்றும் இதர அசாம் உள்நாட்டு மொழிகளை பாதுகாப்பதற்கு தேவையான நடவடிக்கைகள் குறித்தும், அசாம் அரசின் வேலைவாய்ப்பில் இட ஒதுக்கீடு குறித்தும், அசாம் மக்களின் கலாச்சாரம், சமூக, மொழி அடையாளம் மற்றும் பாரம்பரியத்தை பாதுகாத்தல் மற்றும் ஊக்குவித்தல் குறித்தும் இக்குழு மதிப்பீடு செய்யும்.
உள்துறை அமைச்சகத்தால் இக்குழுவிற்கான உள்ளடக்கம் மற்றும் விதிமுறைகள் தனியே வெளியிடப்படும். இக்குழுவின் உருவாக்கம், அசாம் ஒப்பந்தத்தை எழுத்தாலும், உணர்வாலும் செயல்படுத்திட வழி செய்வதுடன், அசாம் மக்களின் நீண்ட கால எதிர்பார்ப்புகளை பூர்த்தி செய்ய உதவும்.
போடோ சமூகத்தினர் தொடர்பாக நிலுவையில் உள்ள பிரச்சினைகளை நிறைவேற்றுவதற்கான பல்வேறு நடவடிக்கைகளுக்கும் அமைச்சரவை ஒப்புதல் வழங்கியது. 2003-ல் கையெழுத்திடப்பட்ட போடோ ஒப்பந்தம், இந்திய அரசியலமைப்பு சட்டம், 6வது அட்டவணையின் கீழ் போடாலாந்து பிராந்திய சபை ஏற்படுத்துவதற்கு வழிவகுத்தது. இருப்பினும், போடோக்களின் பல்வேறு அமைப்புகளிலிருந்து நிலுவையில் இருந்த பல்வேறு கோரிக்கைகளை நிறைவேற்றி தருமாறு கோரிக்கைகள் பெறப்பட்டன.
போடோ அருங்காட்சியகம்-மற்றும் மொழி மற்றும் கலாச்சார கற்றல் மையத்தினை ஏற்படுத்திடவும், கோக்ராஜ்ஹரில் தற்போதுள்ள அகில இந்திய வானொலி நிலையம் மற்றும் தொலைக்காட்சி நிலையத்தை நவீனப்படுத்தவும் மற்றும் பிடிடாட் வழியாக பயணிக்கும் அதிவேக ரயிலுக்கு அரோனாய் எக்ஸ்பிரஸ் என்ற பெயரிடவும் மத்திய அமைச்சரவை இன்று ஒப்புதல் வழங்கியது. இம்முடிவுகளை செயல்படுத்துவதற்கான தேவையான நடவடிக்கைகளை சம்பந்தப்பட்ட அமைச்சகங்கள் மேற்கொள்ளும்.
மேலும், உரிய நில கொள்கை மற்றும் நில சட்டங்கள் தொடர்பாகவும், உள்நாட்டு சமூகங்களின் சடங்குகள், பாரம்பரியங்கள் மற்றும் மொழிகள் ஆராய்ச்சி மற்றும் ஆவணப்படுத்துதலுக்கான நிறுவனங்களை ஏற்படுத்திடவும் மாநில அரசு தேவையான நடவடிக்கைளை மேற்கொள்ளும்.
பிரதமர் அலுவலகம்
இந்தியாவின் விண்வெளி சாகசத்தில் புதிய அத்தியாயத்தை சந்திரயான்-3 படைத்துள்ளது: பிரதமர்
சந்திரயான்-3 விண்கலத்தை வெற்றிகரமாக விண்ணில் செலுத்திய இந்திய விஞ்ஞானிகளின் இடையறாத அர்ப்பணிப்பைப் பிரதமர் திரு நரேந்திர மோடி பாராட்டியுள்ளார்.
இஸ்ரோவின் ட்விட்டர் பதிவை பகிர்ந்து பிரதமர் கூறியிருப்பதாவது:
“இந்தியாவின் விண்வெளி சாகசத்தில் புதிய அத்தியாயத்தை சந்திரயான்-3 படைத்துள்ளது அது உயரப் பறந்து ஒவ்வொரு இந்தியரின் லட்சியங்களையும், கனவுகளையும் உயர்த்தியுள்ளது. இந்த மகத்தான சாதனை நமது விஞ்ஞானிகளின் இடையறாத அர்ப்பணிப்புக்கு சான்றாகும். அவர்களது உணர்வுக்கும், மதிநுட்பத்துக்கும் நான் தலைவணங்குகிறேன்”.
சுகாதாரம் மற்றும் குடும்ப நலத்துறை அமைச்சகம்
ஒரே நாளில் 7,19,364 பரிசோதனைகள் நடத்தி இந்தியா புதிய உச்சம் தொட்டது
மொத்த சோதனைகளின் எண்ணிக்கை தற்போது
2, 41, 06,535 ஆக உயர்ந்தது
புதிய உச்சமாக, ஒரே நாளில் 7 லட்சத்துக்கும் அதிகமான சோதனைகளைச் செய்து இந்தியா சாதனை படைத்துள்ளது. ஒரே நாளில் 6 லட்சத்துக்கும் அதிகமான சோதனைகளை தொடர்ந்து பல நாட்களாக நடத்தி வந்த இந்தியாவின் எண்ணிக்கை கணிசமாக உயர்ந்து கடந்த 24 மணி நேரத்தில் 7,19,364 சோதனைகள் நடைபெற்றன.
இது போன்ற அதிக அளவிலான சோதனைகள் காரணமாக, தினசரி பாதிப்பின் எண்ணிக்கை உயர்வதற்கு வழி ஏற்படுத்தியுள்ளது. இருப்பினும், பாதிக்கப்பட்டவர்களை விரிவாகக் கண்டறிந்து, அவர்களை உரிய முறையில் தனிமைப்படுத்தி, சிறந்த சிகிச்சை வழங்குமாறு மாநிலங்களுக்கு அறிவுறுத்தப்பட்டுள்ளது. இதற்கு, “சோதனை, கண்டுபிடித்தல், சிகிச்சை அளித்தல்’’ என்ற மத்திய அரசின் உத்தியைப் பின்பற்றுமாறு கேட்டுக் கொள்ளப்பட்டுள்ளது. அதிக இறப்பு விகிதம் உள்ள மாநிலங்களுடன், கடந்த வாரம் பல்வேறு முறை கூட்டம் நடத்தப்பட்டது.
இத்தகைய அணுகுமுறைக்கு உரிய பலன் கிட்டத்தொடங்கியது. குணமடைபவர்களின் எண்ணிக்கை கணிசமாக உயர்ந்தது. சாதனை அளவாக, நேற்று, ஒரே நாளில் மட்டும் 53,879 பேர் கோவிட்-19 நோயிலிருந்து குணமடைந்து வீடு திரும்பியுள்ளனர். இத்துடன், மொத்தம் குணமடைந்தவர்களின் எண்ணிக்கை 14,80,884 என்ற மற்றொரு புதிய உச்சத்தை இந்தியா இன்று அடைந்துள்ளது. இது, தற்போது சிகிச்சை பெற்று வருபவர்களின் எண்ணிக்கையை விட இரு மடங்குக்கும் அதிகமாகும். . குணமடைந்தவர்களின் எண்ணிக்கை, தற்போது பாதிக்கப்பட்டு சிகிச்சை பெறுபவர்களின் எண்ணிக்கையை விட 2.36 மடங்காகும். தற்போது, பாதிக்கப்பட்டுள்ளவர்களை வீடுகளில் தனிமைப்படுத்தியோ அல்லது மருத்துவமனைகளில் அனுமதித்தோ தீவிர மருத்துவ கவனம் செலுத்தப்பட்டு வருகிறது.
குணமடைந்தவர்களின் எண்ணிக்கை தொடர்ந்து அதிகரித்து வருவதைத் தொடர்ந்து, குணமடைந்தோர் விகிதம் உயர்ந்து இன்று 68.78 சதவீதமாக இருந்தது.
சிகிச்சை பெறுபவர்கள், வீடுகளில் தனிமைப்படுத்தப்பட்டுள்ளோர் இடையிலான வித்தியாசம் அதிகரித்து வருகிறது. இன்று இந்த வித்தியாசம் 8,52,137 ஆக இருந்தது.
மாநிலங்கள்/யூனியன் பிரதேசங்களுடன் இணைந்து மத்திய அரசு மேற்கொண்டு வருவதன் பலனாக அதிக அளவில் நோயாளிகள் குணமடைந்து வருகின்றனர். மத்திய அரசு அறிவுறுத்திய, மருத்துவ சிகிச்சை விதிமுறைகளின்படி, மருத்துவமனை மற்றும் சிகிச்சை மேலாண்மைக் கட்டமைப்பு உயர்ந்துள்ளது. இந்த முயற்சிகள் மற்றும் நடவடிக்கைகளின் பயனாக, இறப்பு விகிதம் வெகுவாகக் குறைந்து வருகிறது. இன்று இறப்பு விகிதம் 2.01 சதவீதம் என்ற அளவில் குறைந்தது.
கோவிட்-19 குறித்த தொழில்நுட்ப விஷயங்கள், வழிகாட்டுதல்கள், அறிவுரைகள் பற்றிய அனைத்து அதிகாரப்பூர்வ, அண்மைத் தகவல்களுக்கு தயவுசெய்து இந்தத் தளங்களை அணுகவும்: https://www.mohfw.gov.in/ மற்றும் @MoHFW_INDIA .
தொழில்நுட்பம் தொடர்பான கேள்விகளை technicalquery.covid19[at]gov[dot]in என்ற தளத்துக்கு அனுப்பலாம். மற்ற கேள்விகளுக்கு ncov2019[at]gov[dot]in மற்றும் @CovidIndiaSeva என்ற தளங்களை அணுகலாம்.
கோவிட்-19 பற்றிய தகவல் ஏதேனும் தேவையென்றால், தொடர்பு கொள்ள வேண்டிய மத்திய சுகாதாரம் மற்றும் குடும்பநலத்துறை அமைச்சகத்தின் உதவி மைய எண்கள்: +91-11-23978046 or 1075 . மாநிலங்கள், யூனியன் பிரதேசங்களின் உதவிமைய எண்கள் பட்டியல் https://www.mohfw.gov.in/pdf/coronvavirushelplinenumber.pdf என்ற தளங்களில் கிடைக்கும்
HFW/COVID Updates/9thAugust2020/1
பிரதமர் அலுவலகம்
திரு முகமது அஸ்ரருள் ஹக் மறைவு – பிரதமர் இரங்கல்
திரு. முகமது அஸ்ரருள் ஹக் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
பீகார் மாநில கிஷன்கஞ்ஜய் தொகுதி மக்களவை உறுப்பினர் திரு. முகமது அஸ்ரருள் ஹக் மறைவு வருத்தம் அளிக்கிறது. இந்த சோகமான தருணத்தில் அவருடைய குடும்பத்தினரையும் ஆதரவாளர்களையும் எண்ணி எனது மனம் வேதனை அடைகிறது என்று பிரதமர் தனது இரங்கல் செய்தியில் தெரிவித்துள்ளார்.
(Visitor Counter : 106
உள்துறை அமைச்சகம்
மாபெரும் விடுதலைப் போராட்ட வீரர் லோகமான்ய பாலகங்காதர திலகரின் 100-வது நினைவு தினத்தையொட்டி, ‘ லோகமான்ய திலகர்- சுயராஜ்யத்திலிருந்து தற்சார்பு இந்தியா’ என்பது குறித்த இரண்டு நாள் சர்வதேச இணைய கருத்தரங்கை மத்திய உள்துறை அமைச்சர் திரு. அமித் ஷா தொடங்கி வைத்தார்
பெரும் விடுதலைப் போராட்ட வீரர் லோகமான்ய பாலகங்காதர திலகரின் 100-வது நினைவு தினத்தையொட்டி, இந்திய கலாச்சார உறவு கவுன்சில் ஏற்பாடு செய்த ‘ லோகமான்ய திலகர்- சுயராஜ்யத்திலிருந்து தற்சார்பு இந்தியா’ என்பது குறித்த இரண்டு நாள் சர்வதேச இணைய கருத்தரங்கை புதுதில்லியில் இன்று மத்திய உள்துறை அமைச்சர் திரு. அமித் ஷா தொடங்கி வைத்தார்
திரு.அமித் ஷா தமது உரையில், லோகமான்ய பாலகங்காதர திலகர், தமது சொல்லாலும், செயலாலும், இந்திய விடுதலைப் போராட்டத்தை முன்னெடுப்பதில் முக்கிய பங்காற்றியதாக குறிப்பிட்டார். திலகர் , விடுதலைப் போராட்ட இயக்கத்தில் இணையற்ற பங்களிப்பை வழங்கியதாகக் கூறிய அவர், திலகர் தமது வாழ்க்கையின் ஒவ்வொரு தருணத்தையும் நாட்டுக்காக அர்ப்பணித்தார் என்றார். புரட்சிகரமான சிந்தாந்த தலைமுறையை அவர் உருவாக்கியதாக அமைச்சர் குறிப்பிட்டார். ‘’ சுயராஜ்யம் எனது பிறப்புரிமை, அதை நான் கொண்டிருப்பேன்’ என்ற லோகமான்ய திலகரின் தாரகமந்திரம், இந்திய விடுதலைப் போராட்ட இயக்கத்தின் வரலாற்றில் பொன்னெழுத்துக்களால் எப்போதும் பொறிக்கப்படும் என்று மத்திய உள்துறை அமைச்சர் கூறினார். இந்த மந்திரம் நமது காலத்திலும் இயல்பாக பொருந்தி வருகிறது என்று திரு. அமித் ஷா குறிப்பிட்டார். ஆனால், 19-ம் நூற்றாண்டில், வெகு சிலரே இதை அடையும் துணிச்சலைக் கொண்டிருந்ததாகவும், இதனை நனவாக்க அவர்கள் தங்கள் உயிரையும் தியாகம் செய்ததாகவும் அவர் கூறினார். திலகரின் இந்த மந்திரம், இந்திய சமுதாயத்தைத் தட்டி எழுப்பி, விடுதலைப் போராட்டத்தை மக்கள் இயக்கமாக மாற்ற உதவியது என்றும், அதனால்தான் அவர் லோகமான்ய திலகர் என்று போற்றப்பட்டார் என்றும் அவர் கூறினார். லோகமான்ய திலகருக்கு முன்பு , மக்கள் கீதையில் துறவு பற்றி மட்டும் அறிந்திருந்தாகவும், சிறையில் திலகர் எழுதிய ‘கீதையின் ரகசியங்கள்’ என்ற நூலும், மக்கள் முன்பு கீதையின் கர்மயோகத்தை கொண்டு வந்தார் என்றும் அவர் கூறினார். திலகரின் கீதை ரகசியங்கள் இன்னும் மக்களுக்கு வழிகாட்டியாக திகழ்கிறது என்றார் அவர்.
சிறந்த பேச்சாளர், சிந்தனையாளர், தத்துவ அறிஞர், புகழ்பெற்ற எழுத்தாளர், சமூக சீர்திருத்தவாதி என பன்முகத் திறைமையை கொண்டிருந்தாலும், திலகர் அடிப்படை தத்துவத்தை உணர்ந்தவர் என்று மத்திய உள்துறை அமைச்சர் புகழ்ந்துரைத்தார்.
(Visitor Counter : 288
நிதி அமைச்சகம்
சில மத்திய பொதுத்துறை நிறுவனங்களை பங்குப் பரிவர்த்தனை பட்டியலில் இணைப்பதற்கு மத்திய அமைச்சரவை ஒப்புதல்
கீழே குறிப்பிடப்பட்ட ஏழு மத்திய பொதுத்துறை நிறுவனங்கள் தொடக்க நிலை விற்பனை /தொடர்ந்தநிலை விற்பனை  மூலம் பங்குப் பரிவர்த்தனை பட்டியலில் சேருவதற்கு பிரதமர் திரு. நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு ஒப்புதல்அளித்தது.
- தொலைத்தொடர்பு ஆலோசகர்கள் இந்தியா நிறுவனம், டி.சி.ஐ.எல்-ஐ.பி.ஓ மூலம்
- ரயில் டெல் இந்தியக் கழகம்-ஐ.பி.ஓ மூலம்
- தேசிய எண்ணெய் வித்துக்கள் கழகம் - ஐ.பி.ஓ மூலம்
- தெஹிரி நீர் மேம்பாட்டுக் கழகம் - ஐ.பி.ஓ மூலம்
- தண்ணீர் மற்றும் மின்சார ஆலோசனை சேவைகள் - ஐ.பி.ஓ மூலம்
- எஃப்.சி.ஐ அராவாலி ஜிப்சம் மற்றும் தாதுப் பொருட்கள் நிறுவனம் - ஐ.பி.ஓ மூலம்
- குத்ரேமுக் இரும்புத் தாது நிறுவனம் - எஃப்.பி.ஓ மூலம்
இந்த பொதுத்துறை நிறுவனங்கள் பங்குப் பரிவர்த்தனை நிலைய பட்டியலில் சேருவதால் அவற்றின் மதிப்பு திறந்துவிடப்பட்டு, முதலீட்டாளர்கள் பங்கேற்பு அதிகரிக்கும்.
பொதுத்துறை நிறுவனங்கள் பங்குப் பரிவர்த்தனை பட்டியலில் சேருவதற்கான தகுதி தரங்கள் விரிவாக்கப்பட்டுள்ளன.
சுற்றுலா அமைச்சகம்
“இந்திய வேதவழி உணவும் நறுமணப் பொருள்களும்” என்ற தலைப்பில், மத்திய சுற்றுலாத்துறை அமைச்சகத்தால் நடத்தப்படும் Dekho ApnaDesh ‘பாருங்கள் நமது தேசத்தை’ என்ற தொடர் இணையவழிக் கருத்தரங்கின் 37வது தொடர்.
சுகாதார அறிவியலின் தொன்மையான வடிவங்களின் நன்மைகளை எடுத்துக் கூறும் வகையில், ‘வேத வழி உணவும் நறுமணப் பொருள்களும்’ என்ற தலைப்பில் ‘பாருங்கள் நமது தேசத்தை’ என்ற தொடர் இணையவழிக் கருத்தரங்கின் 37வது கருத்தரங்கம் மத்திய சுற்றுலாத் துறை அமைச்சகத்தால் நடத்தப்பட்டது. உலகிற்கு இன்னமும் விளக்கப்படாமல் உள்ள, நவீன உலகில் நவீன உணவு வகைகளை இன்னும் சென்றடையாமலுள்ள இந்திய வேதவழி உணவு வகைகள் நறுமணப் பொருள்கள் ஆகியவற்றின் முக்கியத்துவத்தைப் பற்றி, இந்தக் கருத்தரங்கில் வலியுறுத்தப்பட்டது. சில உணவுப் பொருள்கள் பற்றியுள்ள மாயைகளை அகற்றுவது, நறுமணப் பொருள்களின் ரகசியங்களை வெளிப்படுத்துவது, இவற்றைத் தயாரிப்பதற்கான நுட்பங்களை எடுத்துக் கூறுவது, இவற்றின் மூலமாக இந்த அசல் பொருள்களைக் கண்டறிந்து, பயன்படுத்தி, அனுபவிக்க சுற்றுலாப் பயணிகளுக்கு ஊக்கம் அளிப்பது ஆகியவற்றுக்காக இந்தத் தொடரில் பல விஷயங்கள் எடுத்துக் கூறப்பட்டன. இந்தியாவின் பன்முகத் தன்மையை எடுத்துக் கூறும் ஒரு முயற்சியாக பாருங்கள் நமது தேசத்தை என்ற தொடர் இணையவழிக் கருத்தரங்கு நடத்தப்பட்டு வருகிறது.
23.6.2020 அன்று நடைபெற்ற 37வது தொடர், இந்திய உணவு சுற்றுலா.org அமைப்பின் தலைவரும், இந்திய உணவு சுற்றுலா, தில்லியில் உணவுச் சுற்றுலா ஆகியவற்றின் துணை நிறுவனருமான சமையல்கலை நிபுணர் ராஜீவ்; டெமியுர்ஜிக் ஹாஸ்பிட்டாலிட்டி தனியார் நிறுவனத்தின் நிர்வாக இயக்குநர் கௌதம் ஆகியோர் வழங்கினர். உடல் உறுப்புகள் செயல்படும் தன்மையை மேம்படுத்த உதவும் வகையிலான உணவு மற்றும் நறுமணப் பொருள்கள் குறித்து விழிப்புடன் இருக்க வேண்டியதன் அவசியம் குறித்து அவர்கள் வலியுறுத்தினார்கள்.
ஆயுர்வேதத்தில் மூன்று உடற்கூறு அமைப்புகள் குறித்து அவர்கள் எடுத்துரைத்தார்கள் வாதம்-பித்தம் கபம் என்ற 3 விஷயங்கள் உடலையும் மனதையும் மிக முக்கியமாக பாதிப்பவை. இவை மூன்றும் ஒவ்வொரு மனித உடலிலும் உள்ளன. பிறந்தது முதல் ஒரு அம்சம், ஒரு மனிதரில் தொடர்ந்து நிலவும் என்றும், மற்ற இரண்டு விஷயங்களில் சமநிலை நிலவும்  என்றும் ஆயுர்வேதம் கருதுகிறது என்பதையும் அவர்கள் விளக்கினார்கள்.
இந்த இணைய வழிக் கருத்தரங்குகளை இங்கு காணலாம். https://www.youtube.com/channel/UCbzIbBmMvtvH7d6Zo_ZEHDA/featured http://tourism.gov.in/dekho-apna-desh-webinar-ministry-tourism. மத்திய அரசின் சுற்றுலாத்துறை அமைச்சக சமூக வலைதளங்களிலும் இவற்றைக் காணலாம்
மத்திய சுற்றுலா அமைச்சகத்தின் பாருங்கள் நமது தேசத்தை என்ற தொடரின் அடுத்தக் கருத்தரங்கு 25 ஜூன் 2020 அன்று இந்திய நேரம் காலை 11 மணிக்கு நடைபெறும். “மோட்டாரிங் எக்ஸ்பிஷன் இந்திய சாகசங்கள்” என்பது தலைப்பு. இங்கு பதிவு செய்து கொள்ளலாம் https://bit.ly/MotoringExp
(Visitor Counter : 225
சிறப்பு சேவைகள் மற்றும் கட்டுரைகள்
வீடுதோறும் மூவண்ணக்கொடி என்பதை செயல்படுத்த அஞ்சலகங்களில் ஆகஸ்ட் 13 முதல் 15 வரை தேசியக் கொடிகள் விற்பனை
வீடுதோறும் மூவண்ணக்கொடி என்பதை செயல்படுத்த அஞ்சலகங்களில் ஆகஸ்ட் 13 முதல் 15 வரை ரூ 25 என்ற விலையில் தேசியக் கொடிகள் விற்பனை செய்யப்பட உள்ளன. www.epostoffice.gov.in என்ற இணையதளம் மூலம் 12ம் தேதி வரை மூவண்ணக்கொடிகள் விற்பனை செய்யப்படுகின்றன.
வீடுதோறும் மூவண்ணக்கொடி என்ற இயக்கத்தை மக்களிடையே பிரபலப்படுத்த சென்னை வடக்கு அஞ்சலகக் கோட்டத்தின் சார்பில் மகளிர் பேரணி இன்று அண்ணா நகரில் நடைபெற்றது. தேசிய ஒற்றுமை மற்றும் பெருமிதத்தைப் பறைசாற்றும் விதமாக இந்தபேரணி அமைந்தது.
பேரணி நிறைவில், சென்னை அண்ணாநகர் முதன்மை அஞ்சலகத்தில் நடைபெற்ற நிகழ்ச்சியில் தேசிய மகளிர் கூடைப்பந்து அணியின் முன்னாள் தலைவர் திருமதி அனிதா பால்துரையிடம் மூவண்ணக்கொடி ஒப்படைக்கப்பட்டது. இந்த நிகழ்வில் முதுநிலை கோட்ட கண்காணிப்பாளர் திரு கி லட்சுமணன் பிள்ளை, உதவி கண்காணிப்பாளர் திருமதி முத்துமாரி உள்ளிட்டோர் கலந்துகொண்டனர்.
குடியரசுத் தலைவர் செயலகம்
உத்தரப்பிரதேச வணிகர் கூட்டமைப்பின் 90-வது ஆண்டு கொண்டாட்டத்தில் குடியரசுத் தலைவர் கலந்து கொண்டார்
குடியரசுத் தலைவர் திரு.ராம் நாத் கோவிந்த், கான்பூரில் இன்று நடைபெற்ற உத்தரப்பிரதேச வணிகர் கூட்டமைப்பின் 90-வது ஆண்டு கொண்டாட்டத்தில் குடியரசுத் தலைவர் கலந்து கொண்டு சிறப்பித்தார்.
விழாவில் பேசிய குடியரசுத் தலைவர், தொழிற்சாலைகள், வர்த்தக மற்றும் வணிகர் சங்கங்களின் பிரதிநிதி அமைப்பாக தொடங்கப்பட்டதிலிருந்தே உத்தரப்பிரதேச வணிகர் கூட்டமைப்பு, இந்த மாநிலத்தில் தொழில்மயம், வர்த்தகம் மற்றும் தொழில்முனைவு போன்றவற்றை ஊக்குவித்து வருவதாகக் கூறினார். தொழில் மற்றும் வர்த்தகத் துறையினருக்கும், கொள்கை உருவாக்குவோருக்கும் இடையே பரஸ்பர ஒருங்கிணைப்பை ஏற்படுத்தும் அமைப்பாகவும் இந்த கூட்டமைப்பு திகழ்கிறது என்றார்.
எந்தவொரு வர்த்தக அமைப்பும், தனது உறுப்பினர்களின் ஆதாயத்திற்காக மட்டும் பணியாற்றாமல், ஒட்டுமொத்த சமுதாயம் மற்றும் நாட்டின் முன்னேற்றத்தை நோக்கமாகக் கொண்டு செயல்பட வேண்டும் என்றும் குடியரசுத் தலைவர் தெரிவித்தார். உத்தரப்பிரதேச வணிகர் கூட்டமைப்பு, பெண்களுக்கு அதிகாரமளிக்கவும், ஸ்டார்ட்-அப் நிறுவனங்களை ஊக்குவிக்கவும் பாடுபட்டு வருவது குறித்தும் அவர் மகிழ்ச்சி தெரிவித்தார்.
பெருநிறுவனங்களின் சமுதாய பொறுப்புணர்வு  , நவீன நாகரீகத்தின் கண்டுபிடிப்பு என்றாலும், வர்த்தக சமுதாயத்தினர் பொது மக்களின் நலனுக்காக பாடுபடுவது நமது பண்டைக்கால மரபாக இருந்து வருகிறது என்றும் குடியரசுத்தலைவர் தெரிவித்தார். வணிகர்கள் தாங்கள் ஈட்டிய வருவாயில், குறிப்பிட்ட ஒரு பகுதியை மக்கள் நலனுக்காக பயன்படுத்துவதற்கு, ஏராளமான ஆதாரங்கள் உள்ளது என்றும் அவர் குறிப்பிட்டார். வளர்ச்சிப் பயணத்தில் நம்மைவிட பின்தங்கியிருப்பவர்களுக்கு உதவுவது நமது கடமை என்றும் குடியரசுத் தலைவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://www.pib.gov.in/PressReleasePage.aspx?PRID=1831077
பிரதமர் அலுவலகம்
அமெரிக்காவின் பிரபல கல்வியாளர்களுடன் பிரதமரின் சந்திப்பு
அமெரிக்காவின் நியூயார்க்கில் பிரபல அமெரிக்க கல்வியாளர்களைப் பிரதமர் திரு நரேந்திர மோடி இன்று சந்தித்தார். இந்தக் கல்வியாளர்கள், வேளாண்மை, சந்தைப்படுத்துதல், பொறியியல், சுகாதாரம், அறிவியல் தொழில்நுட்பம் உட்பட பல்வேறு துறைகளைச் சேர்ந்தவர்கள்.
இந்தியாவின் புதிய கல்விக் கொள்கையின் கீழ் ஆராய்ச்சி ஒத்துழைப்பை விரிவுபடுத்துதல், கல்வி சார்ந்த இருவழிப் பரிமாற்றங்கள் ஆகியவற்றின் சாத்தியக்கூறுகள் பற்றி இவர்கள் விவாதித்தனர்.
தங்களின் துறை சார்ந்த நிபுணத்துவம் குறித்து கண்ணோட்டங்கள் மற்றும் அனுபவங்களைப் பிரதமருடன் கல்வியாளர்கள் பகிர்ந்து கொண்டனர்.
இந்தக் கலந்துரையாடலில் பங்கேற்ற கல்வியாளர்கள் பற்றிய விவரம்:
- திருமதி சந்திரிகா டாண்டன், நியூயார்க் பல்கலைக்கழக டாண்டன் பொறியியல் பள்ளியின் வாரியத் தலைவர்.
- டாக்டர் நீலி பெண்டாபுடி, பென்சில்வேனியா மாநிலப் பல்கலைக்கழகத் தலைவர்.
- டாக்டர் பிரதீப் கோஸ்லா, சான்டியோகோவில் உள்ள கலிஃபோர்னியா பல்கலைக்கழகத்தின் வேந்தர்.
- டாக்டர் சதீஷ் திரிபாதி, பஃபலோவில் உள்ள பல்கலைக்கழகத்தின் தலைவர்.
- பேராசிரியர் ஜக்மோகன் ராஜூ, பென்சில்வேனியா பல்கலைக்கழகத்தில் வார்ட்டன் வணிகப்பள்ளியின் சந்தைப்படுத்துதல் துறை பேராசிரியர்.
- டாக்டர் மாதவ் வி.ராஜன், சிகாகோ பல்கலைக்கழகத்தின் வணிகத்திற்கான பூத் பள்ளியின் டீன்.
- பேராசிரியர் ரத்தன் லால், நில அறிவியலில் புகழ் பெற்ற பல்கலைக்கழகப் பேராசிரியர்; ஓஹியோ மாநிலப் பல்கலைக்கழகத்தில் கார்பன் நிர்வாகம் மற்றும் முறைப்படுத்தலுக்கான ரத்தன் லால் மையத்தின் இயக்குநர்.
- டாக்டர் அனுராக் மரியாள், ஸ்டான்ஃபோர்ட் பல்கலைக்கழகத்தில் இதய நாள மருத்துவத் துறையின் உதவிப் பேராசிரியர், ஸ்டான்ஃபோர்ட் பல்கலைக்கழகத்தின் புதிய கண்டுபிடிப்பு மற்றும் உலகளாவிய மையத்தில் பேராசிரியர் மற்றும் தொழில்நுட்பக் கண்டுபிடிப்பு மற்றும் தாக்கம் குறித்த ஆய்வுத் தலைவர்.
வணிகம் மற்றும் தொழில்துறை அமைச்சகம்
இந்தியாவின் வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி, நடப்பு நிதியாண்டின்  இரண்டாவது காலாண்டு வரை 25 சதவீதம் அதிகரித்து 13771 மில்லியன் அமெரிக்க டாலராக உள்ளது
நடப்பு நிதியாண்டின் 2022-23 இரண்டாவது காலாண்டு வரை  வேளாண் மற்றும் பதப்படுத்தப்பட்ட உணவுப் பொருட்களின் ஏற்றுமதி, கடந்த ஆண்டு இதே கால கட்டத்தை ஒப்பிடுகையில், 25 சதவீதம் அதிகரித்துள்ளது. வணிக நுண்ணறிவு மற்றும் புள்ளியியல் இயக்குநரகத்தின்  தற்காலிகத் தரவுகளின் அடிப்படையில் இந்த தகவல் வெளியிடப்பட்டுள்ளது. வேளாண் மற்றும் பதப்படுத்தப்பட்ட உணவு பொருட்கள் ஏற்றுமதி மேம்பாட்டு ஆணையத்தின்  ஒட்டுமொத்த ஏற்றுமதி, கடந்த நிதியாண்டின் இதே காலப்பகுதியில் 11056 மில்லியன் அமெரிக்க டாலராக இருந்தது. 2022 ஏப்ரல்-செப்டம்பர் காலகட்டத்தில் இது 13771 மில்லியன் டாலர்களாக அதிகரித்துள்ளது.
பதப்படுத்தப்பட்ட பழங்கள் மற்றும் காய்கறிகள் ஏற்றுமதி 42.42 சதவிகிதம் அதிகரித்து  குறிப்பிடத்தக்க வளர்ச்சியைப் பதிவு செய்துள்ளது.
தானியங்கள் மற்றும் இதர பதப்படுத்தப்பட்ட உணவு பொருட்கள் ஏற்றுமதி முந்தைய ஆண்டின் முதல் ஆறு மாதங்களுடன் ஒப்பிடுகையில், 29.36 சதவீதம் வளர்ச்சியைப் பதிவு செய்துள்ளது.
பருப்பு ஏற்றுமதி கடந்த நிதியாண்டின் இதே மாதங்களுடன் ஒப்பிடுகையில் நடப்பு நிதியாண்டில் 144 சதவீதம் அதிகரித்துள்ளது.
பாசுமதி அரிசி ஏற்றுமதி முந்தைய ஆண்டின் இதே காலகட்டத்தை ஒப்பிடுகையில், கடந்த ஆறு மாதங்களில் 37.36 சதவீதம் வளர்ச்சி அடைந்துள்ளது.
நடப்பு நிதியாண்டின் முதல் ஆறு மாதங்களில் இறைச்சி, பால் மற்றும் கோழிப் பண்ணைப் பொருட்களின் ஏற்றுமதி 10.29 சதவீதமும், மற்ற தானியங்களின் ஏற்றுமதி 12.29 சதவீதமும் அதிகரிதுள்ளது.
இதேபோல், பால் பொருட்களின் ஏற்றுமதி மட்டும் 58 சதவீதம் அதிகரித்துள்ளது. நடப்பு நிதியாண்டின் இரண்டாம் காலாண்டில் கோதுமை ஏற்றுமதி 136 சதவீதம் அதிகரித்துள்ளது.
இந்த சாதனை குறித்து, கருத்துத் தெரிவித்த வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி ஆணையத்தின்  தலைவர் எம் அங்கமுத்து, “தரமான வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதி செய்யப்படுவதை உறுதிசெய்ய விவசாயிகள், ஏற்றுமதியாளர்கள் மற்றும் பதப்படுத்தும் உணவுத் தொழில் முனைவோர் என அனைத்துத் தரப்பினருடனும் இணைந்து பணியாற்றி வருகிறோம். வேளாண் ஏற்றுமதி மதிப்புச் சங்கிலியில், முக்கிய தரப்பினருடன் இணைந்து, ஏற்றுமதிக்கான தேவையான சிறந்த சூழல் அமைப்பை உருவாக்குவதன் மூலம், நடப்பு நிதியாண்டிலும் இந்தியாவின் வேளாண் மற்றும் பதப்படுத்தப்பட்ட உணவுப் பொருட்கள் ஏற்றுமதியில் சிறந்த வளர்ச்சியை நிலை நிறுத்துவதை இலக்காகக் கொண்டு செயல்படுகிறோம்." என்றார்.
விவசாயத்துறை அமைச்சகம்
தேசிய உணவு பாதுகாப்பு இயக்கத்தின் கீழ் உணவுப் பயிர்களின் உற்பத்தி மற்றும் உற்பத்தி திறனை அதிகரிப்பதற்கான இந்திய அரசின் முயற்சிகள்
விளைநிலத்தின் விரிவாக்கம் மற்றும் உற்பத்தி திறன் மேம்பாடு, மண்வளத்தை மீட்டமைத்தல், வேலைவாய்ப்புகளை உருவாக்குதல் மற்றும் வேளாண் சார்ந்த பொருளாதாரத்தை மேம்படுத்துதல் ஆகியவற்றின் மூலம் அரிசி, கோதுமை மற்றும் தானியங்களின் விளைச்சலை அதிகரிப்பதற்காக தேசிய உணவு பாதுகாப்பு இயக்கத்தை 2007-08- ஆம்ஆண்டு அரசு தொடங்கியது.
கூடுதல் உற்பத்தி இலக்கான 25 மில்லியன் டன்களுடன் 12-வது ஐந்தாண்டு திட்டத்தில் இயக்கம் தொடரப்பட்டது.12-வது ஐந்தாண்டு திட்டத்திற்கு பின்னர், 2017-18 முதல் 2019-20 வரை புதிய கூடுதல் உற்பத்தி இலக்கான 13 மில்லியன் டன்களுடன் இத்திட்டம் தொடர்ந்தது. இதில் 5 மில்லியன் டன்கள் அரிசி, மூன்று மில்லியன் டன்கள் கோதுமை, மூன்று மில்லியன் டன்கள் தானியங்கள் மற்றும் இரண்டு மில்லியன் டன்கள் ஊட்டச்சத்து மிக்க மற்றும் இதர தானியங்கள் ஆகியவை அடங்கும்.
இத்திட்டத்தின் கீழ் விதை விநியோகம், வேளாண் இயந்திரங்கள், வளங்கள்,
கருவிகள், நீர் பயன்பாட்டுக் கருவிகள், தாவரப் பாதுகாப்பு, ஊட்டச்சத்து நிர்வாகம் மற்றும் அமைப்பு சார்ந்த பயிற்சிகள் ஆகியவை வழங்கப்பட்டன.
2020-21-ஆம் வருடத்தில் இருந்து அடிப்படை பதப்படுத்துதல் அமைப்புகள், சிறிய சேமிப்பு களன்கள், நெகிழ்வு தன்மைமிக்க நடவடிக்கைகள் போன்றவை விவசாயிகளின் வருவாயை அதிகரிக்கும் நோக்கில் உள்ளூர் தேவைகளுக்கு ஏற்ப சேர்க்கப்பட்டன.
தரமான விதைகளை விவசாயிகளின் இடங்களுக்கே கொண்டு சேர்க்கும் வகையில், 2014-15 முதல் 2019-20 வரை, 16 லட்சம் குவின்டால் சான்றளிக்கப்பட்ட விதைகள் உற்பத்தி செய்யப்பட்டன. 2014-15 முதல் 2019-20 வரை, மாநிலங்கள் மற்றும் செயல்படுத்தும் முகமைகளுக்கு மத்திய அரசின் பங்காக ரூபாய் 8760.81 கோடி வழங்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1698199
----
(Visitor Counter : 190
பிரதமர் அலுவலகம்
குஜராத் மாநிலத்தின் பரூச்சில் நடைபெற்ற முன்னேற்றப் பெருவிழாவில் பிரதமரின் உரை
வணக்கம்!
இன்றைய ‘முன்னேற்றப் பெருவிழா’, உண்மையிலேயே பாராட்டுக்குரியது, ஒரு தீர்மானத்துடனும், அர்ப்பணிப்புடனும் அரசு, பயனாளியைச் சென்றடையும் போது அது ஆக்கப்பூர்வமான விளைவுகளுக்கு வழிவகுக்கும் என்பதற்கு இது ஒரு எடுத்துக்காட்டு.
நாட்டிற்கு சேவை புரிவதற்காக குஜராத்தில் இருந்து என்னை தில்லிக்கு நீங்கள் அனுப்பி எட்டு ஆண்டுகள் இருக்கும். இந்த எட்டு ஆண்டுகள், சேவை, நல்ல ஆளுகை மற்றும் ஏழைகளின் நல்வாழ்விற்காக அர்ப்பணிக்கப்பட்டுள்ளது. உங்களிடமிருந்து கற்றுக்கொண்டதை தான் இன்று என்னால் செயல்படுத்த முடிகிறது. உங்கள் மத்தியில் வாழ்ந்து, வளர்ச்சி, வலிகள், வறுமை மற்றும் பிரச்சினைகளை அனுபவித்திருக்கிறேன். ஏழைகளுக்கான நல்வாழ்வு திட்டங்களில் இருந்து ஒரு பயனாளி கூட விடுபட்டு விடக்கூடாது என்பது அரசின் தொடர் முயற்சியாக இருந்து வருகிறது. நமது அரசு எட்டு ஆண்டுகளை நிறைவு செய்ய உள்ள நிலையில், புதிய உறுதிப்பாடு மற்றும் புதிய சக்தியுடன் முன்னேற நாம் தயாராகி வருகிறோம். 2014- ஆம் ஆண்டு உங்களுக்கு சேவை புரிவதற்காக எங்களுக்கு நீங்கள் வாய்ப்பளித்த போது நாட்டின் மக்கள்தொகையில் அரை சதவீதத்தினருக்கு கழிவறை வசதிகள், தடுப்பூசிகள், மின்சார இணைப்புகள், வங்கி கணக்குகள் உள்ளிட்டவை மறுக்கப்பட்டிருந்ததை நீங்கள் அறிந்திருப்பீர்கள். ஆண்டுவாக்கில் ஒவ்வொருவரின் முயற்சியுடன் பல்வேறு திட்டங்களை 100% அளவிற்கு நிறைவேற்ற நம்மால் முடிந்துள்ளது. எட்டு ஆண்டுகள் என்ற முக்கிய தருணத்தில், ஒவ்வொருவரின் முயற்சி மற்றும் கடின உழைப்புடன் நாம் முன்னேறி, ஏழை மக்கள் அனைவருக்கும், தகுதியான அனைவருக்கும் கிடைக்க வேண்டிய பலனை உறுதி செய்ய வேண்டும்.
நண்பர்களே,
100% பயனாளிகளைச் சென்றடைய இன்று நாடு தீர்மானித்துள்ள நிலையில், அவ்வாறு நடக்கும்போது திருப்திப்படுத்தும் அரசியல் முடிவுக்கு வருகிறது. அதற்கு இடமில்லை. 100% பயனாளிகளைச் சென்றடைவது என்பது சமூகத்தில் கடைசி நபரையும் சென்றடைவது.
நண்பர்களே,
விதவை தாய்மார்கள் இன்று எனக்கு வழங்கிய ராக்கி மிகவும் பெரியது. இது வெறும் கயிறு மட்டுமல்ல, எந்த கனவுகளை நோக்கி நாம் முன்னேறியுள்ளோமோ, அவற்றை நிறைவேற்றுவதற்கான வலிமையையும் நீங்கள் எனக்கு வழங்கியுள்ளீர்கள். இந்த ராக்கியை விலைமதிப்பற்ற பரிசாக நான் கருதுகிறேன். ஏழை மக்களுக்கு சேவை புரியவும், திட்டங்களை 100% செயல்படுத்தவும், இது எனக்கு ஊக்கம், துணிச்சல் மற்றும் ஆதரவை வழங்கும்.
நண்பர்களே,
சமூக பாதுகாப்பு மற்றும் பொதுமக்களின் நலன் சார்ந்த அரசின் பிரச்சாரத்தை ஒரே வார்த்தையில் விவரிக்க வேண்டுமானால், அது ஏழைகளின் கண்ணியம். ஏழைகளின் கண்ணியத்திற்கான அரசு, உறுதிப்பாடுகள் மற்றும் மாண்புகள்கள். அதுதான் எங்களுக்கு ஊக்கம் அளிக்கிறது. பரூச் மாவட்டம் மிகப்பெரிய முன்முயற்சியை மேற்கொண்டிருப்பது, எனக்கு மகிழ்ச்சி அளிக்கிறது. உங்கள் அனைவருக்கும் நல்வாழ்த்துகள். வந்தே மாதரம்!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியிலும், குஜராத்தியிலும் வழங்கியிருந்தார்.